CELEX: 62018TN0684
Language: hu
Date: 2018-11-20 00:00:00
Title: T-684/18. sz. ügy: 2018. november 20-án benyújtott kereset – ZV kontra Bizottság

28.1.2019   
            
            
               HU
            
            
               Az Európai Unió Hivatalos Lapja
            
            
               C 35/24
            
         
      2018. november 20-án benyújtott kereset – ZV kontra Bizottság
      (T-684/18. sz. ügy)
      (2019/C 35/30)
      Az eljárás nyelve: francia
      
         Felek
      
      
         Felperes: ZV (képviselő: J.-N. Louis ügyvéd)
      
         Alperes: Európai Bizottság
      
         Kérelmek
      
      A felperes azt kéri, hogy a Törvényszék:
      
                  —
               
               
                  semmisítse meg a Bizottság 2018, február 12-én közölt határozatait, amelyekben elutasította a felperes helyettes mediátori álláshirdetésre benyújtott pályázatát és egy másik pályázót nevezett ki ezen álláshelyre;
               
            
                  —
               
               
                  a Bizottságot kötelezze költségek viselésére.
               
            
         Jogalapok és fontosabb érvek
      
      Keresete alátámasztása érdekében a felperes négy jogalapra hivatkozik.
      
                  1.
               
               
                  Az első jogalap hatáskörrel és az eljárással való visszaélésre vonatkozik. Ezzel kapcsolatban a felperes arra hivatkozik, hogy a COM/2017/1739 álláshirdetés nem tette lehetővé annak biztosítását, hogy a kiválasztott pályázó valóban rendelkezik a betöltendő álláshelyhez kapcsolódó feladatok ellátásához elengedhetetlen képesítéssel és tapasztalattal. Másfelől a felperes azt állítja, hogy a kiválasztott pályázó nem rendelkezik az összes szükséges jellemzővel, többek között mediátori tapasztalattal és az Európai Unió tisztviselői személyzeti szabályzatának alapos jogi ismeretével.
               
            
                  2.
               
               
                  A második jogalap a megerősített mediátori szolgálatról szóló, 2002. március 4-i C(2002/601) bizottsági határozat megsértésére vonatkozik annyiban, amennyiben a 6. cikk (3) bekezdése előírja, hogy a Bizottság elnöke a mediátor javaslata alapján kinevezi a helyettes mediátorokat, azonban nem ír elő sem előválogatási eljárást, sem a sikeres pályázók listájának létrehozását. Márpedig a jelen ügyben a kinevezésekkel foglalkozó tanácsadó bizottság előválogatási eljárást szervezett és három sikeres pályázatot terjesztett a mediátor elé. Ebből a felperes szerint az következik, hogy a mediátor nem vizsgálta meg az összes pályázatot, vagyis a hivatkozott rendelkezés megsértésével tett javaslatot a Bizottság elnökének a kiválasztott pályázó kinevezésére.
               
            
                  3.
               
               
                  A harmadik jogalap az indokolási kötelezettség megtámadott határozatok általi megsértésére vonatkozik.
               
            
                  4.
               
               
                  A negyedik jogalap a COM/2017/1739 álláshirdetés megsértésére és nyilvánvaló értékelési hiba elkövetésére vonatkozik. E tekintetben a felperes azzal érvel, hogy vele ellentétben a kiválasztott pályázó nem felel meg a vitatott álláshely betöltéséhez szükséges fent említett követelményeknek, vagyis többek között nem rendelkezik a tisztviselők személyzeti szabályzatának és az egyéb alkalmazottakra vonatkozó alkalmazási feltételek alapos ismeretével és a vitarendezésben szerzett tapasztalattal.